晨起
作者：張侃
朝代：宋

paragraphs: 青山與白水，足以娛人思。
麗花與佳禽，足以令人悲。
因思世上事，感觸特一時。
拘拘守定見，年少紛白絲。
朝來北窗邊，天清雲不飛。
桂樹充綠潤，其色光陸離。
靜坐息萬慮，手携淵明詩。
飲酒得真趣，神氣常自怡。
我飲僅涓滴，螺杯謾爾持。
後山草木深，有禽擇所栖。
婆餠爲誰焦，姑惡爲誰咨。
騷翁繹楚語，解說累千辭。
萬物雖異性，天地同一機。
時至乃飛鳴，人訛反生疑。
禽語空啾唧，有怨難窮推。
好生毛羽者，細聽强誑欺。
遂使本然質，由是深有虧。
清風到階庭，處處禽語奇。
勿問聲如何，天地何曾私。